Det bliver søndag den 26. maj 2019, at de danske vælgere skal tage stilling til, hvem der fremover skal repræsentere dem i Europa-Parlamentet.

Det har statsminister Lars Løkke Rasmussen (V) netop fortalt i sin åbningstale i Folketinget.

- Et vigtigt valg i en særlig tid. For Danmark. For Europa, sagde statsministeren fra talerstolen.

De danske parlamentarikere Danmark har i dag 13 parlamentarikere i Europa-Parlamentet. Næste år får vi dog lov til at vælge 14 politikere til parlamentet. I dag bliver Danmark repræsenteret af: Jeppe Kofod (S) Christel Schaldemose (S) Ole Christensen (S) Morten Helveg Petersen (R) Jens Rohde (R) Bendt Bendtsen (K) Margrete Auken (SF) Rina Ronja Kari (Folkebevægelsen mod EU) Morten Messerschmidt (DF) Anders Primdahl Vistisen (DF) Jørn Dohrmann (DF) Morten Løkkegaard (V) Rikke-Louise Karlsson (Løsgænger)

Valget til Europa-Parlamentet bliver afholdt hvert femte år i alle EU’s medlemsstater. Det seneste fandt sted i slutningen af maj 2014, og derfor kommer det ikke som nogen overraskelse, at det kommende finder sted i maj næste år.

Læs også : Løkke i åbningstale: Om 17 år må ingen nye biler udlede CO2

De enkelte EU-lande har dog forskellige valgregler og -traditioner, og derfor har man fra EU's side givet landene mulighed for at afholde det næste valg fra torsdag den 23. til søndag den 26. maj.

Holland afholder det eksempelvis den 23., mens Malta afholder det den 25. maj. Men Danmark har nu besluttet sig for at afholde det den 26. maj sammen med blandt andre Belgien, Bulgarien, Frankrig og Sverige.

Det seneste europaparlamentsvalg i Danmark fandt også sted en søndag, nemlig søndag den 25. maj.

Ekstra plads til Danmark

Det bliver niende gang, at de danske vælgere skal stemme om, hvem der skal sidde i Europa-Parlamentet for Danmark.

Det bliver samtidig det første parlamentsvalg, efter at Storbritannien til marts næste år forlader EU-fællesskabet, og det betyder, at det samlede antal parlamentarikere vil falde fra 751 i dag til 705.

Trods det vil Danmark få et ekstra sæde i parlamentet. Hvor vi i dag har 13 parlamentarikere, vil vi fremover få 14

Læs også : De Radikale går i valgforbund med Alternativet ved EU-parlamentsvalget

Statsministeren brugte en del af sin åbningstale på at tale om netop EU-samarbejdet, og han understregede blandt andet, at Danmark ”skal stå sammen med resten af Europa” og ”deltage aktivt” i samarbejdet.